ОПРЕДЕЛЕНИЕ

№ 17
София, 13.09.2007 година


Върховният административен съд на Република България - петчленен състав, І колегия, в заседание на в състав:

ПРЕДСЕДАТЕЛ: Николай Урумов 
ЧЛЕНОВЕ: Пенка Иванова
Пенка Гетова
Ваня Пунева
Галина Христова

при секретар и с участието
на прокурора изслуша докладваното
от ПЕНКА ИВАНОВА
тълк. дело № 13/ година.


Съдебното производство по чл. 259, ал. 1 във вр. с чл. 261, ал. 2 от Административнопроцесуалния кодекс (АПК) е образувано по искане на Иван Цонев Иванов от гр. Варна до общото събрание на съдиите от Върховния административен съд (ВАС) за произнасяне с тълкувателно постановление по чл. 127, 144, 209 и 239 от АПК и чл. 5, ал. 4 от Конституцията на Република България поради неправилна съдебна практика на съда по чл. 209, т. 3 от АПК.
В искането се поддържа, че общото събрание следва да се произнесе по поставени от вносителя три въпроси в искането:
1. Допустима ли е в административното правораздаване искова молба за прогласяване на нищожността на съдебен акт на основание 
чл. 209, т. 3 от АПК, постановен от касационна инстанция?
2. Кой е компетентният съд да разгледа искане за прогласяване нищожността на решение на ВАС - тричленен състав, и може ли петчленният състав на ВАС да разгледа възражение за нищожност на решение на тричленен състав на основание чл. 209, т. 3 от АПК, постановен в касационно производство по АПК?
3. Може ли да се приеме априори, че съдебните актове (постановени в касационна инстанция и от седемчленен състав на ВАС) не могат да бъдат нищожни - т.е. действа ли в българското право принципът "непогрешимост на Папата"?
В искането са посочени две съдебни решения - по адм. дело 
№ 7488 от 2006 г. и по адм. дело № 269 от 2007 г. на ВАС - петчленен състав, по които дела съдът е оставил без разглеждане като недопустими исковите молби за прогласяване на нищожността на решения на ВАС, постановени в касационно производство.
Молителят е обобщил искането си на основание чл. 127, ал. 2 от АПК във вр. с чл. 261, ал. 2 АПК общото събрание на съдиите да се произнесе с тълкувателно постановление "относно правния способ, чрез който страна в административно производство може да се защити от нищожен съдебен акт".
Върховният административен съд в настоящия съдебен състав приема, че не са налице основания за постановяване на тълкувателно постановление по следните съображения:
"Неправилна" е съдебната практика, която не отговаря на точния смисъл на закона - т.е. налице е неточно прилагане на закона.
В направеното искане молителят е определил правния си интерес именно със становище за неправилна съдебна практика и лишаване от право на защита срещу нищожно съдебно решение, постановено от касационна инстанция на ВАС на основание чл. 127, ал. 1 от АПК.
Съгласно разпоредбата на чл. 223 от АПК касационното решение е окончателно. Окончателни са и не подлежат на обжалване всички видове решения по касационни жалби (оспорвания) във всички свои части.
Не може да се обжалва касационно решение, защото съдебните производства по административните дела са двуинстанционни съгласно разпоредбата на чл. 131 от АПК.
Разпоредбата на чл. 127, ал. 2 от АПК е в глава "Общи разпоредби" и тази разпоредба е забрана за отказ от правосъдие, но установява задължението на съда да разгледа по същество "право, което съществува и е надлежно упражнено" или "да не разгледа искането по същество, като се произнесе по допустимостта на искането, ако правото на съдебно производство не съществува".
По посочените две съдебни решения съдът е оставил без разглеждане жалбите, подадени срещу окончателни съдебни решения, постановени от ВАС в касационно производство, именно спазвайки разпоредбата на чл. 223 от АПК - т.е. не е налице неправилна съдебна практика, която не отговаря на точния смисъл на закона.
С тълкувателни постановления общото събрание на съдиите се произнася при установена противоречива или неправилна съдебна практика по прилагането на законите в административното правораздаване, каквато практика по конкретното искане не е установена.
По подадена искова молба пред административния съд не могат да се образуват дела за прогласяване нищожност на окончателно съдебно решение.
Абстрактни хипотези за нищожност на окончателно съдебно решение са възможни, макар че липсва законова дефиниция за този вид порочно решение и за пороците, които водят до него.
Законодателят в чл. 189, ал. 1, б. "а"-"ж" посочва задължителните реквизити, които трябва да съдържа решението, за да бъде валиден акт на съд.
В процесуалната литература се застъпва разбиране, че едно решение, издадено от компетентен съд, ще бъде нищожно, ако противоречи на повелителна материалноправна норма, имаща характер на основен принцип на правния ред, но това становище не почива на ясни критерии.
По изложените съображения и по аргумент от разпоредбите на чл. 175 и 176 от АПК и чл. 192, 193 и 194 от ГПК, който се прилага субсидиарно на основание чл. 228 от АПК, настоящата инстанция приема, че това са законовите способи за "защита от нищожен съдебен акт".
Искането не съдържа предмет съгласно разпоредбата на 
чл. 263, ал. 2 от АПК, който да е достатъчно основание, за да приеме настоящият съдебен състав, че е налице неправилна съдебна практика и искането да е основателно.
Водим от горното и на основание чл. 264, ал. 3 от АПК, Върховният административен съд - петчленен състав, І колегия,

ОПРЕДЕЛИ:


ОТКЛОНЯВА искането на ИВАН ЦОНЕВ ИВАНОВ - собственик на ЕТ "Трик-90-Иван Цонев" - гр. Варна, кв. "Галата", местност "Зеленика", № 3064 за издаване на тълкувателно постановление относно правния способ, чрез който страна в съдебно-административно производство да подаде жалба (или искова молба) за прогласяване нищожността на окончателно съдебно решение, постановено в касационно производство от Върховния административен съд.
ПРЕКРАТЯВА производството по делото.
Определението не подлежи на обжалване.


Вярно с оригинала, ПРЕДСЕДАТЕЛ: /п/ Николай Урумов
секретар: ЧЛЕНОВЕ: /п/ Пенка Иванова
/п/ Пенка Гетова
/п/ Ваня Пунева
/п/ Галина Христова
